Sɛ yɛbobɔ nneɛma ahodoɔ a ɛma nipadua no nya ahoɔden ne nkɔsoɔ a, yɛrentumi nyi apɔmutenetene totwene ɛfiri sɛ, ɛka nneɛma bɛyɛ nnum a ɛtumi boa ma nipadua no nya apɔmuden pa ho. Apɔmutenetene ma akoma no, yɛn wedeɛ ne yɛn nnompe nya apɔmuden pa.
Animdefoɔ binom kyerɛ sɛ abakɔsɛm a ɛfa apɔmutenetene ho firii aseɛ wɔ abɔdeɛ ahyɛaseɛ berɛ a Onyankopɔn ka kyerɛɛ nipa sɛ Ɔde turom hɔ ahyɛ ne nsa sɛ ɔnnɔ hɔ na ɔnwɛn hɔ. Ne saa nti wɔkyerɛ sɛ saa berɛ no na Ɔreda apɔmutenetene adi akyerɛ wɔn. Apɔmutenetene gu mu ahodoɔ bebree, ɛbinom ne nsuo mu adwareɛ, mmirikatuo, nanteɛ, asa, apra, sakretwie, ahurihuri ne deɛ ɛkeka ho.
Biribiara a obi bɛyɛ ama nipadua no adi dwuma soronko bi, na wate nka wɔ ne mu sɛ wahwere ahoɔden bi no, yɛhunu no sɛ ɛyɛ apɔmutenetene.
Sɛ wokeka wo ho wɔ nipadua no mu berɛ biara a, ɛma wo mfasodeɛ wɔ w’apɔmuden so, na saa mfasodeɛ yi da adi wɔ adwene ne honam mu. Na ɛma wo tumi tena ase kyɛ. Wei nti momma yɛnhwɛ mfasodeɛ a apɔmutenetene wɔ no wɔ yɛn apɔmuden so.
1. Obi taa tenetene n’apɔm a, ɛde anigyeɛ atenka bi ba ne nipadua mu na ɛte awerɛhoɔ ne adwennwene so. Berɛ a obi retenetene n’apɔm no, adwene no wɔ ne fa bi a ɛkyi nsuo bi a ɛde anigyeɛ ba nipadua no mu na ɛyi awerɛhoɔ firi hɔ anaa ɛte so koraa.
2. Ɛboa ma obi kɛseyɛ mmorosoɔ no so te koraa. Yɛnim yie sɛ mpɛn dodoɔ a obi reyɛ kɛse boro so no na ɛrema yadeɛ ahodoɔ kwan wɔ nipadua no mu. Nanso anigyesɛm a ɛwɔ hɔ ne sɛ, yɛtaa tenetene yɛn apɔm a ɛnane sradeɛ ahodoɔ a ɛde kɛseyɛ ba no firi hɔ.
3. Apɔmutenetene boa akoma no apɔmuden. Mpɛn dodoɔ a woretenetene w’apɔm no na akoma no renya ahoɔden a ɛbɛtumi de abɔ mogya akɔ nipadua akwaa no nyinaa ho. Wei nam so ma nipadua no nya ahoɔden.
4. Ɛsane boa ma nipadua no nkwammoa nya ahoɔden tumi ko tia nyarewa ahodoɔ.
5. Apɔmutenetene sane boa ahrawa no ma no tumi di ne dwuma wɔ home mu.
6. Ɛboa ma ntini a mogya nam mu no nya ahoɔden berɛ a ɛmu rebue yie ama mogya atumi afam. Saa ntini yi mu bɛbue yie ama mogya atumi afa mu yie a na ɛgyina apɔmutenetene so.
7. Ɛboa adwene no apɔmuden. Ɛno ne sɛ, apɔmutenetene tumi ma adwene no kye nsɛm ntɛntɛm.
Ahwɛayie a ɛsɛ sɛ obi yɛ ne ɔkwan pa a ɛsɛ sɛ ɔfa so berɛ a ɔrebɛtenetene n’apɔm.
1. Afei na wopɛ sɛ wohyɛ apɔmutenetene ase a, bɔ mmɔden sɛ wobɛdi kan akɔhunu wo dɔkota na wakyerɛ wo tebea a wo nipadua no wɔ mu, na wahwɛ ɛno so akyerɛ wo apɔmutenetene korɔ a ɛsɛ sɛ wode firi aseɛ anaasɛ ɛbɛboa wo. Yɛreka wei akɔsi sɛ, wɔn a wɔwɔ nyarewa titire bi te sɛ akomayadeɛ, mogyaborosoɔ, ntehyeewa, ahrawa mu nyarewa ahodoɔ, mogyaweɛ ne deɛ ɛkeka ho no, ɛtwa sɛ wɔkɔhunu wɔn dɔkota na ɔma wɔn apɔmutenetene ho afotuo ne deɛ ɛtwa sɛ wɔyɛ.
2. Hunu sɛ woanom nsuo kama anaasɛ nsuo wɔ wo nipadua no mu ansa na woahyɛ apɔmutenetene ase. Bɔ mmɔden nso sɛ wobɛma nsuo abɛn wo berɛ a wogu so ara retenetene w’apɔm no.
3. Bɔ mmɔden nso sɛ wobɛtie wo nipadua no. Ɛno ne sɛ, wote nka wɔ wo mu sɛ biribi nkɔ yie berɛ a woretenetene w’apɔm a, ntɛm pa ara no gyae.
4. Worehyɛ apɔmutenetene ase a, firi aseɛ bɔkɔɔ so na wode akɔwie denden so.
5. Hwɛ sɛ wobɛgye berɛ simma kakra bi de agye w’ahome berɛ a woretenetene w’apɔm no.
6. Wofiri aseɛ sɛ woretenetene w’apɔm na wohunu nsɛnkyerɛnneɛ a ɛdidi so yi a, ntɛm pa ara no gyae na frɛ mmoa:
a. Sɛ w’ani so rekyi wo
b. Sɛ wote yea wɔ wo bo so
c. Sɛ wo bo fono wo
d. Sɛ wo home nsisi so anaa w’akoma bɔ ntɛntɛm so.
e. sɛ yam yɛ wo ya anaasɛ wo ti pae wo
Apɔmutenetene ho hia, ahoɔden nso ho hia. Hwɛ sɛ wode apɔmutenetene bɛka w’abrabɔ ho na ama w’apɔmuden awie pɛyɛ.
